Csontos Csaba

LASSÚ IGAZSÁG

CSONTOS CSABA

Lassú
igazság

Lehet, hogy a sorozatgyilkos egy diplomata?

Budapest

Lassú igazság – Lehet, hogy a sorozatgyilkos egy diplomata?

©Csontos Csaba, 2025

Szerkesztő

Bokor Pál

E-pub Tördelés

Kiss András

Címlap

Dézsi Ibolya

A kiadásért felel:

az Atlantic Press Kiadó igazgatója

Atlantic Press Kiadó

1114. Budapest, Bartók Béla út 55.

www.atlanticpress.hu

E-mail: atlantic.new@atlanticpress.hu

Minden jog fenntartva

©Atlantic Press Kiadó, 2025

ISBN: 978-963-557-133-8

Lanzbach követte a főfelügyelőt, aki az elemző terembe hívta a csapatát. Mindenki feszülten várta, hogy mit mond, a rendőrfőnök jelenléte pedig jelezte, hogy a vezetés türelme fogytán van. Barnának nagyon össze kellett szednie magát.

– Nos, a mai nap egy drámai fordulatot hozott. Karsai Endre ismét lecsapott és ismét Berlinben. Jogos a kérdés, amit a rendőrfőnök úr az imént nekem szegezett, és ami magukban is valószínűleg megfogalmazódott. Vajon helyes-e a koncepciónk, amit felállítottunk? Vajon a gyilkosunk nem tért-e el máskor is a mintázattól? És ha nem, akkor most mégis miért cselekedett másként? Nos, a válasz: azért, mert üzenni akart. És pedig személyesen nekem.

A kollégák tanácstalanul néztek egymásra. Lanzbach pedig elérkezettnek látta az időt, hogy megkérdezze, ami az oldalát fúrta.

– Akkor mégis lebuktál Budapesten?

– A dolog ennél bonyolultabb. Karsai az évfolyamtársam volt Moszkvában az egyetemen. Most már tudom, hogy akkor is kettős életet élt, akkor is volt egy titka. A kommunista titkosszolgálat besúgója volt. És rólam is jelentett. Ezt én akkor nem tudtam. Nemrégen, amikor Budapesten jártam egy temetés miatt, találkoztam valakivel, aki a kommunista állambiztonsági szolgálatok aktáit kutatja. Megígérte, hogy kideríti, ki jelentett rólam. Kiderült, hogy a besúgó még mindig aktív, tehát szolgálatoknál van állományban. Ahogy a régi barátom nyomozni kezdett, hamar kiderült, hogy Karsai Endre lehetett a rám állított ügynök. Mivel Karsai államtitkári rangban van, semmiképp nem engedheti meg, hogy a kommunista titkosszolgálattal való együttműködése kiderüljön. Megtudta, hogy egy történész a múltja után érdeklődik. Ezután a barátomat életveszélyesen megfenyegették, és mint mostanra kiderült, Karsai nővérét is megfigyelték. Tudni akarták, kivel találkozik, ki az, aki még segíti a történészt, aki közben a mi segítségünkkel elmenekült Magyarországról.

– És te, Tibor, belesétáltál ebbe a megfigyelésbe – vetette közbe a rendőrfőnök.

– Igen, egy másnak felállított csapdába léptem bele, és bevallom, amikor kijöttem Karsai Olga házából, kiszúrtam a szemközti házban a megfigyelőket. Amint azt tudjuk a gyilkosságok megtervezéséből és kivitelezéséből, az elkövető nagyon okos. Ezt megerősítette a nővére is. Karsainak vág az esze. A testvére megfigyelésére felállított csapat jelentette neki, hogy ki járt a nővérénél. Karsai nyilván felismert. Azt könnyen megtudhatta, hogy rendőr vagyok és gyilkossági ügyekben nyomozok Berlinben. Összerakta, hogy valahogy eljutottam a közelébe és gyanúsítom. Azért akartam a testvérével beszélni, hogy megértsem a motivációit. És üzenni akart nekem a gyilkossággal.

– Hogy álljál le?

– Nem, dehogy. Tudja, hogy nem tenném, nem tehetném. Jelezni akarta, hogy nem fél. És bármit megtehet.